Hangursbanen

Hangursbanen var en gondolbane på Voss. 
Den opprinnelige banen strakk seg 1 126 meter og har en topphøyde på 660 meter over havet. Banen er eid av Voss Resort Fjellheiser. Driften ble innstilt i 2015 i påvente av bygging av ny bane og regulering av trafikken på Vossevangen. I sommeren 2019 ble den nye banen åpnet.

Bakgrunn

Den nå nedlagte Hangursbanen gikk fra bunnstasjonen ved Hangursveien, ca 98 meter over havet, og  ca. 500 meter fra jernbanestasjonen på Voss. Banen gikk opp 562 høydemeter til Hangursrestauranten, som er i samme bygg som endestasjonen. Turen tok ca. 5 minutter.
Hangursbanen gikk inntil 2015 vinterstid i sportsesongen, og på sommerstid. Det var to gondoler på banen, Dinglo (rød) og Danglo (blå). Gondolene gikk på hver sin side, men på samme vaier. Når den ene var oppe, var den andre nede. Navnene fikk de fordi de nettopp dinglet mye når de kjørte over de to mastene og når det var vind.  
Hangursbanen gikk sin siste tur søndag 30. august 2015. Dinglo og Danglo ble demontert i september 2015 og blir midlertidig oppbevart på Liahaugen på Voss.

Historikk

Ideen til Hangursbanen oppstod i 1958, som et tiltak for å trekke flere turister til Voss. Banen ble bygd i 1963 av Hordaland Mekaniske Verksted og sveitsiske medarbeidere fra selskapet Von Roll. Før dette hadde en prosjektgruppe fra Voss deltatt på et internasjonalt taubanemøte i Roma og vært på befaring til ulike taubaner i Østerrike og Italia. Banen ble tatt i bruk 21. desember 1963 og var i drift i 51 år frem til 30. august 2015 da den siste turen med Hangursbanen ble foretatt.

Nye Hangursbanen

Den nye banen åpnet sommeren 2019. Den består av ni vogner og hver vogn har plass til 34 personer, som kan frakte rundt 1000 personer i løpet av en time.  Startpunktet er på jernbanestasjonen på Voss (57. m.o.h). Banen ender på Hangurstoppen (820 m.o.h.). Det betyr en økning på 200 høydemeter sammenlignet med den gamle banen. Med en lengde på 1900 meter er den også 774 lengdemeter lengre enn den gamle. Nye Hangursbanen har 3 master, den første ved Mølsterberget.

Byggingen av den nye Hangursbanen

Voss kommune godkjente i 2013 en reguleringsplan som tok høyde for en ny Hangursbane og en ny øvre stasjon. Fylkesmannen i Hordaland godkjente detaljreguleringsplanen for ny bane i brev av 24. august 2015. Men da den gamle Hangursbanen ble lagt ned i 2015 var det enda ikke sikkert at en ny bane ville bli en realitet. Det var også noe motstand mot de nye planene, blant annet fra naboer som var redd for å få en gondolbane over takene sine.  Våren 2016 ble det nye trafikknutepunktet på Voss bygget. I det ligger også fundamentet for nedre stasjon til den nye banen. Salg av leiligheter i Hangursvegen Terrasse skulle også finansiere første byggetrinn på ny gondolbane. Til tross for noe motstand lokalt bekreftet Voss kommune 15. januar 2018 at en ny bane vil bli bygget og at den nye Gondolbanen skulle stå ferdig i 2019. Men allerede 23. januar kom det fram at berørte grunneiere ber om juridisk bistand for å få vurdert om ekspropriasjonsvedtaket er i strid med taubaneloven. Sommeren 2018 var arbeidet med nye Hangursbanen godt i gang, og man kunne i Voss sentrum tydelig se nedre stasjon begynne å ta form.